SKRIFTLIG FORESPØRGSEL P-2584/02

af Olivier Dupuis (NI) til Kommissionen

(10. september 2002)

Om: Menneskerettigheder i Laos

Den 26. oktober 2002 er det tre år siden, at de laotiske studenterledere Thongpaseuth Keuakoun, Khamphouvieng Sisa-At, Seng-Aloune Phengphanh, Bouavanh Chanmanivong og Keochay forsvandt efter at have arrangeret en fredelig march i Vientiane for at kræve mere social retfærdighed, frie valg og demokratiske reformer i Laos. Trods diverse internationale tiltag, bl.a. to parlamentsbeslutninger i februar og november 2001, har adfærden blandt de øverste myndigheder i Vientiane skiftet mellem tavshed og modstridende oplysninger. I november 2001 meddelte den laotiske viceudenrigsminister, Phongsavat Boupha, den italienske viceudenrigsminister, at disse fem personer endnu ikke var blevet dømt, men at de ville blive det i nær fremtid. Uden bevisførelse og i fuldstændig modstrid med viceudenrigsministerens tidligere meddelelser bekræftede næstformanden for retsudvalget i landets nationalforsamling, Samane Souvannasao, den 13. juni 2002 under pres fra spørgsmål fra Europa-Parlamentets ASEAN-delegation under et møde i Strasbourg, at disse fem personer var blevet dømt den 29. juni 2001 for at have overtrådt de almindelige retsregler, og at de sad fængslet i Vientiane. Som svar på en anmodning fra den liberale Christopher Huhne, der havde bedt om aktindsigt i de samlede dokumenter i sagen, forsikrede det laotiske parlamentsmedlem yderligere, at disse ville blive overdraget til ham, idet han lod det skinne igennem, at dokumenterne kunne vise sig ikke at være blevet oprettet. De mange modsigelser og den store forvirring i disse officielle udtalelser gør, at man kan frygte det værste for de fem studenterledere. Vil Kommissionen kræve, at de laotiske myndigheder uden yderligere forsinkelse leverer detaljerede, nøjagtige og udtømmende oplysninger om de frem savnedes aktuelle situation, såvel ud fra et juridisk synspunkt herunder dokumenterne fra deres eventuelle sag som om deres situation i fængslet og deres helbredstilstand? Mener Kommissionen ikke, at det at lade borgere forsvinde eller gøre dem til civile døde udgør en af de alvorligste krænkelser af de grundlæggende rettigheder i FN's charter og de internationale konventioner, som Den Demokratiske Folkerepublik Laos i øvrigt frivilligt har underskrevet? Vil Kommissionen i bekræftende fald meddele de laotiske myndigheder, at fortsat udøvelse af disse metoder og andre overgreb i modstrid med de grundlæggende rettigheder vil medføre en suspension af samarbejdsaftalen?

Svar afgivet på Kommissionens vegne af Christopher Patten

(1. oktober 2002)

Kommissionen har flere gange både over for Laos' regering og i Parlamentet udtrykt alvorlig bekymring for menneskerettighedssituationen i Den Demokratiske Folkerepublik Laos.

Spørgsmålet om arrestationen af de fem ledere af Bevægelsen af 26. oktober 1999 og deres forsvinden er blevet rejst af Kommissionen på bilaterale møder med den laotiske regering såvel som i andre fora. Uheldigvis har det ikke hidtil været muligt at få klare informationer fra regeringen om de fem savnede laoter.

Kommissionen støtter fuldt ud anvendelsen af FN's charter og de internationale konventioner, som det ærede medlem henviser til. Den glæder sig over de anstrengelser, som ASEAN-delegationen har udfoldet for at skaffe oplysninger og dokumentation om de laotiske studenterledere, og vil støtte disse anstrengelser.